OZUMALƐDƖYƐ 2
Nɩ Lɩbɛka Ɩpɛyɩ Kɛɛ Ɩma Gyehova Yɩ Anyɩ Ide
Nɩ Lɩbɛka ɩdɩ baalɛ mɔɔ ɩdɔ Gyehova. Nɩ bɔfʋlɔ yɩ hũ Ayɩzɩkɩ. Na nɩ yɩzayɩ sʋ̃ ɩdɔ Gyehova. Kɛ ɩyɛlɩ mɔɔ Lɩbɛka ɩnwʋnlɩ Ayɩzɩkɩ a? Mɩnla ɔhʋanɩ zʋ yɛ ihileli kɛɛ ɩpɛyɩ kɛɛ ɩma Gyehova anyɩ ide a? Ma yezuma yɩ nwʋ ndwokɔ sʋ̃maa.
Nɩ Ayɩzɩkɩ yɩ awʋvʋlɔ yɛ lɛ Abilehamɩ nɩɩ Sɛla. Nɩ bɛda Kenaanɩ azɩlɛ zʋ, dɩka mɔɔ nɩ mmenii mɔɔ bɔwɔ ɛkɛnɩ nɩ bɛázʋ̃mɩ Gyehova. Naasʋ̃, nɩ Abilehamɩ ɩpɛyɩ kɛɛ yɩ ɣa nɩ ikyia baalɛ mɔɔ ɩsʋ̃mɩ Gyehova. Meti, ɩzʋ̃manlɩ yɩ sʋ̃mɩvʋlɔ, ebiye a, ɩkɛyɛ kɛɛ ɩdɩ Eliyeza, kɛɛ ɩhɔ ɩbɩbɛ ɛyɩlɛ ɩma Ayɩzɩkɩ wɔ twonwa be mɔɔ bɔfʋlɔ yɩ kɛɛ Halanɩ, dɩka mɔɔ nɩ Abilehamɩ yɩ abusunwamaa nɩ mmɔ bɛda nɩ.
Eliyeza ɩ nɩɩ Abilehamɩ yɩ azʋ̃mɩvʋlɔ nɩ mmɔ yɛ bɔhɔlɩ a. Nɩ ɩdɩ ɔhʋanɩ tɩndɩnlɩ baaba. Bɛvalɩ afupɔnkɔ bunlu mɔɔ bɔzʋ̃ alɩyɛ nɩɩ akyɛdɩ sʋ̃maa bɔhɔlɩ. Kɛ ɩkɛyɛ na Eliyeza ianyia baalɛ mɔɔ ɩfata ɩama Ayɩzɩkɩ a? Mmɩlɩ mɔɔ Eliyeza nɩɩ azʋ̃mɩvʋlɔ mvʋlɔ nɩ bodwuli Halanɩ nɩ, begyinanlɩ twonwa yɩ bula nɩ nwʋ sianti yɛ lɛ kɛɛ, nɩ Eliyeza izi kɛɛ sa mmenii bɛba bɛsa nzulo wɔ ɛkɛnɩ. Ɩwɔlɩ Gyehova mpayɩ na ɩhanlɩ kɛɛ: ‘Kɛdɛkɛ mɔɔ mɩkɛhã mikehile yɩ kɛɛ ɩma nzulo mɩ, na ɩkɛma mɩzamɩ nɩɩ mɩ afupɔnkɔ nzulo nɩ, mʋkɔnwʋ yɩ kɛɛ mɛyɩ yɛ ɩdɩ baalɛ mɔɔ ɛyɩ yɛ a.’
Ɩákyɛ bela yɛ kɛdɛkɛ Lɩbɛka ɩɣalɩ bula yɩ nwʋ a. Bayɩbʋlʋ yɩ ɩkã kɛɛ, nɩ ɩnwʋ ɩyɛ pɩkɛ baaba paa. Eliyeza ɩhanlɩ ihileli yɩ kɛɛ ɩma nzulo yɩ ma ɩnlʋ, na Lɩbɛka iwuwalɩ yɩ kɛɛ: ‘Sa mɩma nzulo wʋ, na sa mɩsa ebiye sʋ̃ mɩma wʋ afupɔnkɔ nɩ mmɔ sʋ̃.’ Wʋzawʋ dwɩnɩ nwʋ kila o! Afupɔnkɔ mɔɔ nzulo ohobe ikũũ bɛ nɩ bɔnʋ nzulo sʋ̃maa, meti nɩ ɩsɛ kɛɛ Lɩbɛka ɩkɔ ɩsa nzulo wɔ bula yɩ nu mbɔmɩ sʋ̃maa ɩbɩlɛ bɛ. Asʋ̃ ɔnwʋ yɩ wɔ mfonyini nu kezimɔ ɩyɛɛ egyima ɛzɩzɩbɛ nɩ a?— Ɩyɛlɩ Eliyeza asibɔnwʋ wɔ kezimɔ Gyehova iwuwalɩ yɩ mpayɩwɔlɛ nɩ.
Eliyeza ɩmanlɩ Lɩbɛka akyɛdɩ ngɩnlɩma sʋ̃maa zɛ. Ɩdʋlɩ salɛ ɩvʋlɔlɩ Eliyeza nɩɩ azʋ̃mɩvʋlɔ nɩ mmɔ ma bɔhɔlɩ yɩ awudo. Eliyeza ihilehileli sianti mɔɔ Abilehamɩ ɩzʋ̃manlɩ wɔ ɛkɛnɩ nɩɩ kezimɔ Gyehova iwuwalɩ yɩ mpayɩwɔlɛ yɩ nɩ nu. Lɩbɛka yɩ abusunwamaa nɩ mmɔ bɛanyɩ ilelili ɔnwʋmɔ kɛɛ bɛkɛva yɩ bɛkɛma Ayɩzɩkɩ agyiahʋnlɩ.
Lɩbɛka ɩ nɩɩ Eliyeza bɔhɔlɩ Kenaanɩ na igyialɩ Ayɩzɩkɩ
Naasʋ̃, ɔdwɩnɩ kɛɛ nɩ Lɩbɛka ɩpɛyɩ kɛɛ ikyia Ayɩzɩkɩ a?— Nɩ Lɩbɛka izi kɛɛ Gyehova yɛ ɩzʋ̃manlɩ Eliyeza a. Meti mmɩlɩ mɔɔ Lɩbɛka yɩ mmusunwamaa nɩ mmɔ beɣizialɩ yɩ kɛɛ, ɩkɛbɛyɩ kɛɛ ɩkɔhɔ Kenaanɩ na ɩahɔ iagyia Ayɩzɩkɩ nɩ, ɩhanlɩ kɛɛ: ‘Nyɛ, mɩpɛyɩ kɛɛ mʋkɔ.’ Ɛkɛnɩ la, ɩ nɩɩ Eliyeza bɔhɔlɩ. Mmɩlɩ mɔɔ bodwuli Kenaanɩ nɩ, igyialɩ Ayɩzɩkɩ.
Iluwakɛɛ Lɩbɛka ɩyɛlɩ mɔɔ nɩ Gyehova ɩpɛyɩ kɛɛ ɩyɛ nɩ ti, Gyehova iyilalɩ yɩ. Alʋbɔ sʋ̃maa mɛda nɩ, bɔwʋlɩ Gyisɛsɩ wɔ yɩ abusunwa nu! Sɛ ɛyɛ wʋ dɩyɛ kɛɛ Lɩbɛka na ɛma Gyehova yɩ anyɩ ide a, sa iyila wʋzawʋ sʋ̃.
KƖNGA WƆ WƲ BAYƖBƲLƲ NU
Genesis 12:4, 5; 24:1-58, 67, NWT